1996 йыл булды шикелле, яңылышмаһам, труппа менән Ҡазан ҡалаһынан гастролдән ҡайтып төштөк. Шул төндө театр бинаһы янып китте. Ошо мәлдән филармония, инвалидтар мәҙәниәт йорто, театрҙарҙың бәләкәй залдарында өйҙәш булып көн итеү башланды. Үҙебеҙҙең бина булмағас, ҡайҙа буш сәхнә табабыҙ, шунда сығыш яһай торғайныҡ. Тап шул ваҡытта мине радиоға эшкә саҡырҙылар. Ғаиләмде, балаларымды уйлап, театрxadҙағы билдәһеҙлектән арып, тәҡдимгә риза булдым. Ике йыл үткәс, филармония директоры Зимфира Тимерхан ҡыҙы Әбделмәнова үҙенә концерттар буйынса урынбаҫар итеп эшкә саҡырҙы. Актерҙан – дикторға, дикторxadҙан директор урынбаҫарына һикереү шулайыраҡ килеп сыҡты. Йыл ярым эшләп, һөнәремдең бөтә нескәлектәрен өйрәнеп, миңә Мәскәү ҡалаһына продюсерлыҡҡа уҡырға йүнәлтмә юлланып бөткәс, күңелем сәхнәгә кире тартыла башланы. Күңел талпына, ижад таптыра. Тап шул саҡта мине Мәжит Ғафури исемендәге Башҡорт дәүләт академия драма театрына эшкә саҡырҙылар. Эштән китеү тураһындағы өс ғаризам сүп кәрзиненә осҡандан һуң филармония етәкселәре менән һөйләшеү булды. Сәхнәгә тартылыуымды аңлап, эштән китеүемә риза булдылар. Дүрт йыл ул театрға хеҙмәт иткәндән һуң, төрлө тормош сәбәптәре арҡаһында һәм тағы ла саҡырыу буйынса, ҡабат ҡайтып, хәҙер инде “Юлдаш” радио каналында эшләй башланым. Миңә Европа халҡының, кеше бер урында оҙаҡ эшләргә тейеш түгел, тигән фекере оҡшай. Бер урында оҙаҡ тапанһа, кеше мүкләнә, тыныслана. Ә мин – энергиямды ҡайҙа ҡуйырға белмәгән, әллә күпме хыял, идея менән янып йөрөгән, үҙемде төрлө яҡтан һынай торған кеше. Хатта уҡыxadтыуxadсым Ғабдулла Ғиләжевтың саҡырыуы буйынса үҙем уҡып сыҡҡан сәнғәт институтында эшләп алдым. Сәхнә теле буйынса курс уҡытып сығарҙым. Гөлдәр Ишҡыуатова, Гөлшат Ғайсина, Фирүзә Аллаярова, Ишбулат Иҫәнбаев минең мәктәпте үтте. Шулай итеп, үҙемде уҡытыусы булараҡ та һынап ҡараным. Артабан да ошо йүнәлештә эшләй алам. Һүҙ, тел ҡәҙерен белергә, дикция өҫтөндә эшләргә, тауыш ҡуйырға өйрәтә беләм.